Analizohen të dhënat e Tevatronit në Institutin Fermi
Shkencëtarët e institutit të Çigagos përpiqen të zbulojnë grimcën Higgs Bosson
Që nga koha e fillimit të funksionimit, Përshpejtuesi Tevatron i Laboratorit Fermilab furnizoi me të dhëna studimet e pjesëve përbërëse më themelore të lëndës - thërmijat nënatomike. Por një thërmijë vazhdon të mbetet misterioze për shkencëtarët: Grimca Higgs. Robert Roser është një shkencëtar me përvojë i Laboratorit Fermi dhe ka shpenzuar një pjesë të madhe të karrierës duke kërkuar të ashtuquajturën “thërmija e Zotit”, e cila do t’u lejonte shkencëtarëve të kuptonin më mirë pse lënda ka masë. Ka shumë mundësi që Grimca Higgs të mos i shfaqet kurrë zotit Roser apo shkencëtarëve të tjerë që e kanë kërkuar atë për më tepër se 20 vjet. Me mbylljen e Tevatronit, kërkimet për Grimcën Higgs po vazhdojnë në Laboratorin e madh CERN, në Gjenevë të Zvicrës. Ky sistem është tani përshpejtuesi më i avancuar i thërmijave në botë, por zoti Roser thotë se as ai nuk mund t’a gjejë Grimcën Higgs. Shkencëtarët janë ende duke analizuar të dhënat e shumta që Tevatroni ka prodhuar përpara se të pushonte së funksionuari. Por analiza mund të çojë edhe në përfundimin se Grimca Higgs nuk ekziston. Fizikani Patrik Fox thotë se mungesa e asaj thërmije mund të vinte në dyshim njohuritë e deritanishme mbi lëndën dhe masën. Shkencëtarët e Laboratorit Fermi thonë se, në rastin e Grimcës Higgs, zbulimi i asgjëje mund të ishte një zbulim shumë i madh si dhe kontributi i fundit i Përshpejtuesit Tevatron.